Skoolseun uit weerwraak doodgemaak | Maroela Media
Kaptein Pelonomi Makau, 'n polisiewoordvoerder, sê 'n 20-jarige leerling van Tshedimosetso Secondary School in Jouberton is met 'n geroeste Okapi-mes in sy bors gesteek deur 'n medeleerling nadat hulle in 'n rusie betrokke was. Die slagoffer is na 'n hospitaal geneem waar hy later dood is.
"Na wat verneem word, het die leerlinge al oor die naweek begin koppe stamp," het Makau gesê.
"Daar word vermoed dat die verdagte die neef is van 'n 33-jarige man wat Sondag omstreeks 23:20 vermoor is. Die slagoffer en drie seuns het 'n vrou na haar huis vergesel waar die 33-jarige man, wat die vrou se kêrel was, haar ingewag het. Hulle het 'n uitval gehad omdat sy die hele naweek weg van die huis was. 'n Bakleiery het uitgebreek waartydens die 33-jarige man met 'n mes doodgesteek is," het Makau gesê.
Die verdagte het die 20-jarige slagoffer van die moord op sy neef beskuldig waarna hy hom Woensdag aangeval het.